Mindre ændringer som ikke giver dig nogle gener, kræver ikke noget varsel. Disse mindre ændringer vil typisk ligge inden for arbejdsgiverens ledelsesret og den indgåede ansættelsesaftale.
Væsentlige ændringer af dine ansættelsesvilkår skal derimod varsles med dit opsigelsesvarsel. Din chef skal altså opsige dig på de vilkår, du har været ansat under og i stedet tilbyde dig, at du fortsat kan være ansat på ændrede vilkår. Hvis du siger nej tak til de nye ansættelsesvilkår, kan du betragte dig selv som opsagt, og du kan fratræde din stilling ved udgangen af dit opsigelsesvarsel. Du får ikke karantæne fra a-kassen, selvom du selv siger nej tak til de nye ansættelsesvilkår.
Om en ændring er væsentlig eller ej er altid en konkret vurdering, hvor mange forskellige faktorer spiller ind. Vurderingen er individuel, og en ændring der er væsentlig for dig, er ikke nødvendigvis væsentlig for din kollega.
Ved vurderingen er det altid en god idé at starte med at se på, hvad der er aftalt i kontrakten.